Musi vha tshi khou lwala, muvhili wavho u vha u tshi khou lwa nga nungo dzohe u thivhela vhulwadze. Arali vha nga ita zwa nyonyoloso vha o vha vha tshi khou lemedza mbilu yavho na mafhafhu? Vho-Dolly musi vho no vha hayani, vho eḓela vhe kha tshuṅwahaya ye khavho ya vha i tshi tou vha dandetande ḽi si na vhukono. Madzuloni a u elekanya nga ha mafuvhalo a masiari ngei hodelani, vha wana vhe na mushumo wa u sedzulusa zwa tshipengo tsha khotsi a Mishumo tshe arali vha ḓivhe kale nga ha ḓivhazwakale yatsho, vho vha vha sa ḓo tenda u malwa ngavho. ''Zwi nga vha zwi ngoho uri havha mukalaha wanga vho vhuya vha dzhena .aka,'' ndi Vho-Dolly vha tshi ambela mbiluni. Musi vha tshi elekanya nga mbilwana dzavho na phambano dzi no ita dzi tshi ṱaha vhukati havho khathihi na zwo bvelelaho masiari, vha vhona zwi tshi fanela u vha zwa muthu o thomaho a dzhena ḓaka nahone ane tshipengo tsha hone tsha khou vuwa. Thaidzo khulwane yavho ya vha ya uri, arali nangoho tshipengo itsho tsho vuwa, ndi hune vha yo zwi bva hani. Mihumbulo minzhi yo vha ḓela, fhedzi muthihi we wa nga u fhenya yoṱhe wa vha wa u elekanya u ṱala, Muhumbulo wonoyu musi u tshi vha ḓela, wo nga u na maanḓa vhukuma, ha tou dina fhedzi uri vho ḓiwana vha sa athu tou vha na mbuno dzine vha nga ḓitika ngadzo kha madzhisiṱaraṱa. Zwo ralo, vha wana zwi tshi nga vha khwiṋe u sokou konḓelela, khamusi hu nga ḓi itea zwiṅwe hafhu zwine zwa nga sia zwifhinga zwa ṱhalano zwi tshi vhibva. Ḽa vhuya ḽa tou tsha khese-khese! Vho-Dolly vho ruḓa maṱo sa a dzwirigondo.